Diari Oficial de la Generalitat Valenciana


Sumari del DOGV 4505, del 22-05-2003 (2003/5404)

Notificació de la resolució del conseller d'Obres Públiques, Urbanisme i Transports, de 25-04-02 (PL-80/2002), a Rafael Rel Pla (en representació de Hisactin, SL).
-------------------------------------------------------------------------------------------------------------------------------------------------------------------

### Dades del document

Número de DOGV
:   4505

Data del DOGV
:   22-05-2003

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2003/5404


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Notificació de la resolució del conseller d'Obres Públiques, Urbanisme i Transports, de 25-04-02 (PL-80/2002), a Rafael Rel Pla (en representació de Hisactin, SL). [2003/5404]
  
Atés que no s'ha pogut realitzar la notificació al senyor Rafael Rel Pla (en rep. d'Hisactin, SL) i d'acord amb el que disposa l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en aplicació del que disposa l'article esmentat, es publica el text íntegre de la resolució adoptada pel conseller d'Obres Públiques, Urbanisme i Transports, amb data 25 d'octubre de 2002 (PL-80/2002)
  
Vist l'expedient tramés per Hisactin, SL, referit a la resolució de l'adjudicació del Programa per al Desenvolupament d'Actuacions Integrades El Respirall del municipi d'Alzira, i de conformitat amb els següents,
  
Antecedents de fet
  
Primer
  
Amb data 5 de juliol de 2002 té entrada, en el registre de la Conselleria d'Obres Públiques, Urbanisme i Transports, expedient tramés per Hisactin, SL, el qual sol·licita dictamen del Consell Superior d'Urbanisme per a procedir a la resolució de l'adjudicació del Programa per al Desenvolupament d'Actuacions Integrades El Respirall d'Alzira, i la seua designació com a agent urbanitzador.
  
Segon
  
Este expedient consta dels següents documents: còpia d'acords municipals tendents a formalitzar l'adjudicació; còpia d'aval subscrit per l'agent urbanitzador; inscripció en el Registre de Programes; publicació en el BOP; acta de replantejament; conveni entre Ajuntament, urbanitzadora i associació de propietaris El Respirall subscrit amb data 5 de desembre de 2000; informes tècnics; denúncies de la urbanitzadora a l'Ajuntament per incompliments; informes tècnics municipals favorables a determinades modificacions al projecte d'urbanització; acord de l'Ajuntament d'Alzira en què rebutja els modificats d'obra; certificats d'obra expedits i llista de morosos; acords de la Comissió de Govern en què aprova els certificats d'obra; informes jurídics; notificacions d'acords en què se sol·licita valoració de l'obra executada i suspensió de la via executiva per al cobrament; escrits d'Hisactin, SL, en què s'oposa a la concessió de llicències d'obra sense exigir aval; escrits de la urbanitzadora en què denuncia obres portades a terme en la urbanització per altres empreses; i la resta de documents relatius a l'actuació.
  
Tercer
  
El present expedient té origen en l'incompliment per l'Ajuntament d'Alzira, segons el peticionari, dels deures que li són inherents i que impossibiliten l'acabament complet de la gestió urbanística de l'àmbit. Els incompliments en què fonamenta la seua petició es referixen a:
  
- Falta d'aprovació dels modificats d'obra necessaris per al correcte acabament de l'obra urbanitzadora. Una part d'estos han sigut objecte d'informes favorables per la direcció facultativa d'obra, els tècnics municipals i per la Comissió de Govern. Es troben pendents de valorar la modificació d'obres per valor de 860.746.701 ptes, de les quals ja han sigut executades per 736.293.016 ptes.
  
- Incompliment del Conveni de 5 de desembre de 2000, ratificat pel ple de 20 de desembre de 2000, subscrit entre Ajuntament d'Alzira, Associació de Propietaris El Respirall i agent urbanitzador, a conseqüència dels conflictes derivats de l'execució del projecte d'urbanització, i pel qual es va convenir que els modificats ja executats serien pagats després de la valoració prèvia.
  
- Incompliment de l'obligació d'executar per via de constrenyiment les quotes impagades de la urbanització corresponents al 1 i 6 certificat aprovat.
  
- Incompliment de l'obligació d'executar per via de constrenyiment les quotes impagades dels certificats 7 i 8.
  
- Incompliment de l'article 66.2 LRAU per concessió de llicències dins de l'àmbit de la urbanització.
  
- Violació de la pacífica possessió per l'agent urbanitzador de les obres d'urbanització fins al seu lliurament a l'administració, impedint i impossibilitant l'exercici de l'obligació de conservació.
  
- Modificació del planejament sense aprovació del corresponent instrument de planejament.
  
- El no-pagament de la quantitat pactada en el Conveni de 5 de desembre de 2000 que havia d'haver fet efectiu amb el certificat 7.
  
Quart
  
Amb data 22 de juliol de 2002 es concedix audiència a l'Ajuntament sobre la qüestió que ens ocupa, i no hi ha constància de la seua contestació.
  
Cinqué
  
El Programa per al Desenvolupament d'Actuacions Integrades del Sector El Respirall d'Alzira va ser aprovat pel ple de l'Ajuntament en la sessió de 27 de maig de 1997.
  
Sisé
  
La Comissió Territorial d'Urbanisme de València, en la sessió de 2 d'octubre de 2002, va acordar informar desfavorablement sobre la resolució de l'adjudicació del Programa per al Desenvolupament de l'Actuació Integrada El Respirall d'Alzira i va proposar al conseller d'Obres Públiques, Urbanisme i Transports l'emissió d'informe en este sentit.
  
Fonaments de dret
  
Primer
  
El present dictamen se sol·licita a l'empara del que disposa l'article 29.13 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, que expressament reconeix la possibilitat que l'urbanitzador demane l'emissió d'este, de forma prèvia a la resolució del Programa.
  
Segon
  
L'article 29.10 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU), en el seu paràgraf quart, reconeix la possibilitat de resoldre l'adjudicació del Programa quan, mitjançant decisions públiques, s'alteren les seues previsions i estes alteracions afecten en més d'un 20% el cost dels compromisos i obligacions assumits per l'adjudicatari. L'article esmentat coincidix amb el que disposa l'article 149.e) del RD 2/2000 text refós de la Llei de Contractes de les Administracions Públiques.
  
La norma analitzada exigix l'existència de decisions públiques, i s'ha d'entendre el dit terme en el sentit d'emeses per òrgan competent, és a dir, amb capacitat per a resoldre i que tinga atribuïda la competència, segons el que disposa la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i la seua modificació per Llei 4/1999, de 13 de gener. D'acord amb l'article 22 de la Llei 7/1985, Reguladora de les Bases del Règim Local correspon al ple aprovar les modificacions del contracte d'obra, ja que comporten modificació pressupostària, per la qual cosa, no havent-se pronunciat este, no pot entendre's que s'hagen donat les decisions públiques que exigix l'article 29.10 LRAU.
  
Sense perjuí del que s'ha exposat i encara en el cas que la Comissió de Govern haguera sigut objecte de delegació per a l'exercici de la dita competència, la veritat és que les quantitats així autoritzades no ascendixen al 20% requerit per la llei, ja que els modificats autoritzats pels tècnics municipals i la Comissió de Govern ascendixen a 074.057.278 ptes, i les càrregues d'urbanització són de 639.344.138 pessetes.
  
El mateix article 29.10 de LRAU reconeix en el seu paràgraf tercer que els adjudicataris tindran dret que se'ls compense, en els termes previstos per la legislació general de contractació administrativa, quan l'inadequat exercici de les seues potestats públiques per l'administració actuant impedisca el normal desenvolupament de l'actuació. La compensació a què es referix la norma ha d'entendre's en el sentit de compensació econòmica, perquè no pareix que el legislador haja volgut incloure'l com a causa de resolució, ja que no ho reconeix expressament, i com tal poguera més perjudicar que afavorir els interessos de l'urbanitzador afectat, atés que el seu benefici deriva de la total execució del Programa.
  
El requisit necessari per a poder exigir la compensació referida és l'inadequat exercici de les potestats públiques per part de l'administració. Dites potestats en el camp de l'urbanisme es traduïxen, d'acord amb la STC 61/1997, en les referides al planejament, gestió o execució d'instruments planificadors i la intervenció administrativa en les facultats dominicals sobre l'ús del sòl i l'edificació, la determinació del règim del sòl com a suport de l'activitat transformadora que implica la urbanització i edificació. Confluïxen en este camp, per tant, la potestat planificadora, sancionadora i expropiatòria, i reconeix el mateix article 29.10 en el seu paràgraf primer que l'administració exercirà les seues potestats públiques, com l'expropiació o la reparcel·lació forçosa quan siga necessari per a desenvolupar l'actuació. Del que ha manifestat el peticionari no pareix extraure's que s'haja produït un inadequat exercici de les potestats públiques abans mencionades, i fins i tot en este cas, poguera ser exigible la compensació econòmica de què fora creditor, però no la resolució del Programa.
  
Tercer
  
Establix l'article 29.13 Llei 6/1994, de 15 de novembre, de la Generalitat Valenciana, Reguladora de l'Activitat Urbanística que les relacions derivades de l'adjudicació del Programa es regiran per les normes rectores de la contractació administrativa en el que estes no contradiguen allò que ha disposat esta llei ni siguen incompatibles amb els seus principis.
  
En atenció a la dita remissió legal, i considerant que els incompliments denunciats per la part no es troben dins del supòsit avantdit de l'article 29.10, paràgraf tercer, ?inadequat exercici de les potestats públiques-, poguera ser d'aplicació l'article
  
111 del RD 2/2000 text refós de la Llei de Contractes de les Administracions Públiques que enumera les causes de resolució dels contractes administratius, en l'apartat g de les quals) s'inclou l'incompliment de les obligacions contractuals essencials.
  
Cal recordar en este punt que el Programa gaudix de la condició jurídica d'instrument de planejament i com tal participa de la seua naturalesa normativa reglamentària, per la qual cosa no pot donar-se incompliment contractual de les parts ja que és norma jurídica d'obligat acatament.
  
Ara bé, el Conveni urbanístic, que forma part del Programa però que té la condició de document contractual subscrit per ambdós parts, administració actuant i agent urbanitzador, i que determina les conseqüències jurídiques i econòmiques per a l'urbanitzador, administració i els propietaris, sí que té la naturalesa jurídica del contracte, i es reflectix en este els compromisos i les penalitzacions pel seu incompliment.
  
En el present cas el conveni urbanístic va ser firmat el 16 de juliol de 1997 entre la mercantil Hisactin, SL, i l'Ajuntament d'Alzira. De la lectura de les seues clàusules no pot considerar-se que les actuacions administratives denunciades pel peticionari suposen un incompliment d'este atés que no regulen res sobre l'actuació de l'administració ni de les obligacions d'esta. Quant al cost material d'execució d'obres que s'hi determina, s'arreplega expressament la previsió d'alteració a l'alça únicament en els supòsits establits en l'article 67 de la LRAU i amb l'aprovació prèvia de l'Ajuntament. És difícil considerar que l'administració incomplix les seues obligacions contractuals, ja que no aprova els projectes modificats d'obra proposats per l'urbanitzador i executats sense la dita aprovació, i és així que estem davant d'una facultat discrecional de l'administració actuant, tal com establix l'article 101 del RD 2/2000 del text refós de la Llei de Contractes de les Administracions Públiques.
  
Quart
  
S'al·lega com una altra de les causes de resolució del Programa l'incompliment d'un conveni administratiu subscrit entre l'Ajuntament, l'Associació de Propietaris El Respirall i l'agent urbanitzador, amb data 5 de desembre de 2000, i que tenia per objecte millorar el procés d'urbanització del Respirall i solucionar les discrepàncies existents entre propietaris i urbanitzador. A l'efecte ha d'entendre's que el dit conveni vincula a les parts contractants, però en cap cas ha de fer-se dependre l'eficàcia del Programa al compliment d'este. Els compromisos adquirits en este són exigibles per les parts davant de la jurisdicció contenciosa administrativa.
  
Quant a la utilització de la via de constrenyiment per al cobrament de les quotes d'urbanització impagades, possibilitat esta regulada en la LRAU i en el conveni urbanístic subscrit, poguera ser objecte de responsabilitat per retard en la tramitació municipal, exigible igualment davant de la jurisdicció contenciosa, però no pot estimar-se que esta constituïsca una causa de resolució del Programa, atés la Comissió de Govern ha acordat l'inici de la via executiva per al cobrament dels certificats aprovats, únics legalment exigibles.
  
En el mateix sentit han de considerar-se les concessions de llicència que incorren en infracció legal o la intromissió en les obres d'urbanització d'altres empreses subministradores i els possibles desperfectes derivats de la dita actuació, ja que el control de legalitat dels actes administratius correspon als tribunals, i no constituïx causa de resolució del programa.
  
Cinqué
  
No obstant l'anterior, cal fer constar que el principi de contradicció és de necessària aplicació en el present supòsit, atés que l'administració actuant és, no sols la que té la competència per a iniciar el procediment de resolució del Programa d'Actuació Integrada, sinó que a esta se li imputen els incompliments pels quals es pretén la resolució. En atenció a això es va donar audiència a l'Ajuntament d'Alzira, sense que fins ara haja emés informe en cap sentit, per la qual cosa el present dictamen no ha pogut considerar les possibles al·legacions que l'administració esmentada poguera haver efectuat en defensa de la seua actuació.
  
Sisé
  
De conformitat amb el que establix l'article 29.13 i la disposició transitòria novena de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, correspon al conseller d'Obres Públiques, Urbanisme i Transports l'emissió de dictamen amb anterioritat a la resolució de l'adjudicació d'un Programa per al Desenvolupament d'Actuacions Integrades amb l'informe previ de la Comissió Territorial d'Urbanisme.
  
Vistos els preceptes legals citats i la resta de general i pertinent aplicació, i de conformitat amb la Comissió Territorial d'Urbanisme de València, resolc:
  
Informar desfavorablement sobre la resolució de l'adjudicació del Programa per al Desenvolupament d'Actuacions Integrades El Respirall d'Alzira, sol·licitada per l'agent urbanitzador Hisactin, SL.
  
Contra la present resolució, que posa fi a la via administrativa, es podrà interposar recurs contenciós administratiu, davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia següent de la notificació o publicació d'esta, de conformitat amb el que establix l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjuí que es puga interposar qualsevol altre recurs que estime oportú.